
A szabadlevegős óvoda és megvalósításának lehetőségei Magyarországon

Kulcsszavak: természetközeli nevelés; szabadlevegős óvoda; szabadtéri tevékenységek; élményalapú tanulás
Dolgozatunkban az óvodáskorú gyermekek szabadtéri tevékenységeinek fontosságát vizsgáltuk, mivel azt tapasztaltuk, hogy a magyar óvodások nagyon kevés időt töltenek a szabadban. Motivációnkat a Dániából kiinduló szabadtéri óvodák mintája adta, melyeknek fő jellemzője, hogy az óvodai nevelés egész évben a természetben valósul meg.
Kutatásunk fő célja feltérképezni a szabadlevegős óvodák magyarországi megvalósításának lehetőségeit. Dolgozatunkban hangsúlyozzuk, hogy a természetben eltöltött idő elősegíti a gyermekek testi, lelki és szociális fejlődését is.
Primer kutatásunk részét képezte egy online kérdőív és egy terepkutatás. A kérdőívben óvodapedagógusok attitűdjét, ismereteit és az óvoda szokásait, adottságait mértük fel. A terepkutatás keretében összesen 76 óvodásnak eredményesen megtartottunk hat olyan szabadtéri tevékenységeket, melyeknek tartalmát és megvalósítását magunk terveztük meg. Ezáltal bebizonyítottuk, hogy el lehet érni, hogy a gyermekek több időt töltsenek a szabadban, miközben az ONOAP-ban megfogalmazott előírásoknak is eleget teszünk. Szekunder kutatásunk hazai és nemzetközi szakirodalom feldolgozásából állt össze.
Az eredmények azt mutatják, hogy Magyarországon kevés szabadlevegős óvoda működik, és ezek is főként magánfinanszírozásúak. A változást főként az óvodák udvarainak adottságai, a szülői ellenállás, az időjárás és a szigorú törvényi szabályozás akadályozzák, de a pedagógusok többsége nyitott az új szemléletmódra.
Kutatásunk rávilágít a szemléletváltás szükségességére és ennek lehetséges módjára mind intézményi, mind társadalmi szinten.



